Na podlagi 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, [3/22](http://www.uradni-list.si/1/objava.jsp?sop=2022-01-0014) – ZDeb in [105/22](http://www.uradni-list.si/1/objava.jsp?sop=2022-01-2603) – ZZNŠPP; v nadaljevanju: ZUJIK), 6. člena Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16; v nadaljevanju: pravilnik), 11. člena Zakona o zagotavljanju sredstev za določene nujne programe Republike Slovenije v kulturi (Uradni list RS, št. 73/19) in Resolucije o nacionalnem programu za jezikovno politiko 2021–2025 (Uradni list RS, št. št. [94/21](http://www.uradni-list.si/1/objava.jsp?sop=2021-01-1999)) Ministrstvo za kulturo objavlja

**Javni razpis** **za (so)financiranje projektov, namenjenih gradnji in posodabljanju infrastrukture za slovenski jezik v digitalnem okolju 2023**

**(v nadaljevanju: javni razpis, oznaka JR-infrastruktura-SJ-2023)**

1. **Neposredni uporabnik, ki dodeljuje sredstva**

Republika Slovenija, Ministrstvo za kulturo, Maistrova 10, 1000 Ljubljana (v nadaljevanju: ministrstvo).

1. **Predmet in področje javnega razpisa**

**2.1 Predmet javnega razpisa:**

**Gradnja in posodabljanje temeljnih gradnikov infrastrukture za slovenski jezik**

Predmet javnega razpisa je (so)financiranje projektov, ki bodo vključevali izvedbo enega ali več naslednjih vsebinskih sklopov:

* gradnja, posodabljanje in vzdrževanje gradivskih virov, zlasti jezikovnih korpusov,
* izdelavo, dodelovanje in vzdrževanje (standardno) označenih referenčnih in specializiranih korpusov slovenskega jezika (referenčni govorni korpus slovenščine, korpusi strokovnih in znanstvenih besedil za različna strokovna področja, uravnotežen (skladenjsko) označen korpus slovenščine ipd.),
* nadgradnjo jezikovnih priročnikov in virov, pri čemer je treba predvideti skupne elemente, ki bodo omogočali njihovo povezljivost in s tem prispevali k učinkovitejši uporabi virov pri izdelavi jezikovnih priročnikov,
* nadgradnja, posodabljanje in vzdrževanje govornih tehnologij za slovenščino in druge jezike, ki sodijo v okvir slovenske jezikovne politike,
* prilagajanje in uporaba semantičnih virov in tehnologij globokih nevronskih mrež za semantično podporo jezikovnotehnološkim nalogam s področja slovenščine in drugih jezikov, ki sodijo v okvir slovenske jezikovne politike.

Pod izrazom gradnik jezikovne infrastrukture za slovenski jezik se za potrebe tega javnega razpisa razume:

* korpus ali njegova posodobitev (jezikovni vir),
* slovarski ali drugi spletni jezikovni priročnik ali njegova posodobitev (jezikovni vir),
* podatkovna zbirka ali njena posodobitev (jezikovni vir) in
* jezikovno tehnološka aplikacija ali njena posodobitev (jezikovna tehnologija).

**2.2 Področje javnega razpisa**

Področje javnega razpisa je izvajanje Zakona o zagotavljanju sredstev za določene nujne programe Republike Slovenije v kulturi (Uradni list RS, št. 73/19), med katerimi je tudi gradnja najbolj ogroženih gradnikov infrastrukture za slovenski jezik v digitalnem okolju, ter izvajanje ukrepov Resolucije o nacionalnem programu za jezikovno politiko 2021–2025 (Uradni list RS, št. [94/21](http://www.uradni-list.si/1/objava.jsp?sop=2021-01-1999); v nadaljnjem besedilu: Resolucija), zlasti ukrepov v okviru poglavij 2.3.6 Jezikovne tehnologije in 2.3.7 Digitalizacija.

1. **Namen in cilji javnega razpisa**

Namen javnega razpisa je gradnja, posodabljanje in vzdrževanje temeljnih jezikovnih tehnologij in virov za slovenščino in druge jezike, ki sodijo v okvir slovenske jezikovne politike, ter zagotavljanje njihove odprte dostopnosti, posodabljanje temeljnih priročnikov slovenskega jezika in njihovo prilagajanje digitalnemu okolju ter izboljšane možnosti za razvoj jezikovnotehnoloških aplikacij za sodobno slovenščino.

Cilji javnega razpisa so:

* odprt dostop do rezultatov raziskovalnega dela (tudi do delnih rezultatov v vmesnih fazah izvajanja) za vso zainteresirano javnost,
* dostop do sodobnih jezikovnih informacij široki javnosti,
* dostopnost sodobnih priročnikov slovenskega jezika, slovarjev in monografij,
* dostopnost jezikovnih podatkovnih baz,
* dostopnost podatkov o jezikovnih virih in tehnologijah,
* izboljšan slovnični in slovarski opis sodobnega slovenskega jezika
* opremljenost jezikovne skupnosti s sodobnimi jezikovnimi tehnologijami,
* možnost sistematičnega jezikovnega raziskovanja s sodobnimi tehnologijami in na podlagi kakovostnih podatkov,
* možnost gradnje novih jezikovnih virov in tehnologij.

Prednost pri izbiri in sofinanciranju bodo imeli projekti, ki bodo zajeli gradnjo in/ali posodobitev **skupno najmanj dveh temeljnih gradnikov jezikovne infrastrukture** za slovenski jezik.

**3. 1 Dodatna določila javnega razpisa**

**Licenca**

Za novonastale izdelke, ki bodo imeli značaj avtorskega dela, bo moral upravičenec zagotoviti brezplačno dostopnost na spletu (objava v enem od repozitorijev) in o tem obvestiti Ministrstvo za kulturo. Jezikovne vire bo upravičenec zainteresirani javnosti zagotovil pod pogoji licence »Priznanje avtorstva – deljenje pod enakimi pogoji CC BY-SA 4.0«, po kateri je uporabnikom dovoljeno tako nekomercialno kot tudi komercialno reproduciranje, distribuiranje, dajanje v najem, javna priobčitev in predelava avtorskega dela, pod pogojem, da navedejo avtorja izvirnega dela, novonastalo delo pa mora biti objavljeno pod enakimi pogoji, kot je bilo prvotno objavljeno, vključno z mestom objave. Jezikovne aplikacije oziroma tehnologije bodo morali avtorji zagotoviti pod pogoji licence Apache 2.0, po kateri je uporabnikom dovoljena tako nekomercialna kot tudi komercialna uporaba. Uporabnikom omogoča uporabo programske opreme za kakršne koli namene, distribucijo, spreminjanje in distribucijo spremenjenih različic programske opreme pod pogoji licence.

Izjema so tisti uporabljeni viri in tehnologije, pri katerih je treba zagotoviti varovanje osebnih podatkov, ali pa gre za gradiva, ki gradijo na že obstoječih podatkih z drugačnimi avtorskimi pravicami, in ne smejo biti predmet trženja. Za avtorska dela bodo morali upravičenci omogočiti brezplačen dostop z objavo odprte programske kode in pripadajočo dokumentacijo v repozitoriju in s tem seznaniti ministrstvo. To pomeni, da bodo rezultati na javnem razpisu izbranega projekta brezplačno na voljo vsej zainteresirani javnosti.

1. **Pogoji za sodelovanje na javnem razpisu**

**4.1 Splošni pogoji**

**Upravičenci javnega razpisa** so pravne osebe, kot so univerze, raziskovalne organizacije in podjetja. Društva niso upravičenci javnega razpisa, lahko pa posamezne fizične osebe v projektu sodelujejo kot podizvajalci oziroma pogodbeni partnerji. Mogoča je tudi prijava pravnih oseb v konzorciju.

Prijavitelj, ki kandidira na javnem razpisu, mora izpolnjevati naslednje pogoje (**v primeru prijave v konzorciju pogoji veljajo tudi za konzorcijske partnerje**):

* da je pravna oseba zasebnega ali javnega prava s sedežem v Republiki Sloveniji,
* da je ustrezno registriran za opravljanje dejavnosti, ki so predmet javnega razpisa, tj. za raziskovalno-razvojno dejavnost, visokošolsko izobraževanje, svetovanje o računalniških napravah in programih, računalniško programiranje, informacijska tehnologija ali računalniške storitve (eno od navedenih; pogoj preveri ministrstvo v evidenci AJPES),
* pravna oseba, ki se na javni razpis prijavlja kot poslovodeči partner konzorcija, mora predložiti konzorcijsko/e pogodbo/e,
* ima poravnane obveznosti, davke in prispevke do Republike Slovenije na dan oddaje vloge; dokazilo: potrdilo o plačanih davkih in drugih obveznih dajatvah, ki ga prijavitelj pridobi pri Finančni upravi Republike Slovenije, ali podpisano pooblastilo, da lahko ministrstvo pridobi te podatke,
* ima v času prijave na javni razpis izpolnjene in poravnane vse obveznosti do ministrstva,
* iz javno dostopnih evidenc AJPES in spletnega servisa Prva bonitetna agencija d.o.o. <http://www.ebonitete.si/> je razvidno, da na dan zaključka razpisnega roka posluje brez blokiranega tekočega računa,
* dovoljuje objavo osebnih podatkov z namenom objave rezultatov javnega razpisa na spletni strani ministrstva skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US,102/15, 7/18 in 141/22) in Zakonom o varstvu osebnih podatkov (Uradni list RS, št. 94/07 – uradno prečiščeno besedilo in 177/20),
* na javni razpis prijavlja samo en projekt; če bo prijavitelj predložil več projektov za sofinanciranje, bo upoštevan tisti, ki bo na ministrstvu evidentiran kot prvoprispeli,
* če se prijavitelj prijavlja v konzorciju z drugo pravno osebo in če bo prijavitelj ali konzorcijski partner (oziroma partnerji) predvidel sodelovanje v več konzorcijih, bo upoštevana tista vloga, ki bo na ministrstvu evidentirana kot prvoprispela,
* s prijavljenim projektom ne kandidira na katerem koli drugem javnem razpisu ali javnem pozivu,
* prijavljeni projekt še ni prejel sredstev za izvedbo iz drugih javnih virov,
* prijavlja projekt, za katerega zaproša najmanj 50.000,00 evrov in največ 70.000,00 evrov,
* iz finančnega načrta je razvidno, da so prihodki projekta enaki odhodkom projekta,
* prijavitelj mora v vlogi predstaviti načrt promocije rezultatov projekta,
* projektna skupina je sestavljena iz največ 10 članov.

Prijavitelj poda izjave o izpolnjevanju pogojev iz prejšnjega odstavka zase in za morebitne konzorcijske partnerje v predpisanem prijavnem obrazcu v spletni aplikaciji eJR. Če ministrstvo naknadno zahteva originalna potrdila o izpolnjevanju splošnih pogojev, jih mora prijavitelj dostaviti v zahtevanem roku. Prijavitelj vlogi priloži potrdilo FURS o poravnanih obveznostih, davkih in prispevkih do Republike Slovenije ali pa podpisano in žigosano soglasje za pridobitev osebnih podatkov in podatkov, ki štejejo za davčno tajnost, iz uradnih evidenc. **Vlogi priloži tudi potrdila FURS ali soglasja za morebitne člane konzorcija.**

* 1. **Posebni pogoji**

Prijavitelj mora poleg splošnih pogojev, ki jih določa točke 4.1 besedila tega javnega razpisa, izpolnjevati še naslednje pogoje:

* prijavitelj in morebitni člani konzorcija morajo izkazati izkušnje in reference na področju vsebin, opredeljenih v točki 2.1 besedila tega javnega razpisa,
* prijavitelj mora prijaviti projekt v skladu z namenom in cilji javnega razpisa za leto 2023.

V**sebinsko neustrezne vloge bo strokovna komisija za slovenski jezik** (v nadaljevanju: strokovna komisija), imenovana s sklepom ministrice za kulturo št. 012-42/2022-3340-19 z dne 9. 11. 2022, **izločila in jih ne bo ocenila po merilih za ocenjevanje**.

Izkušnje in reference z razpisanega predmetnega področja prijavitelj in partnerji dokazujejo s priloženimi kratkimi opisi vsebinsko sorodnih referenčnih projektov v zadnjih petih letih, v katerih so aktivno sodelovali, in navedbami referenc (življenjepisi) vseh članov projektne skupine. Vsa dokazila morajo biti v slovenskem jeziku.Projektna skupina je jedro projekta. Člani projektne skupine projekt načrtujejo in razvijajo, izvajajo pa ga sami in/ali s pomočjo drugih sodelavcev ali celo zunanjih izvajalcev.

Prijavitelj izbranega projekta mora ves čas trajanja projekta izpolnjevati splošne in posebne pogoje, prav tako tudi morebitni konzorcijski partnerji. **Posebne pogoje pred ocenjevanjem preveri strokovna komisija.**

1. **Merila za ocenjevanje in postopek izbora vlog**

Vloge, za katere bo ugotovljeno, da izpolnjujejo vse splošne in posebne pogoje v skladu z določili tega javnega razpisa in razpisne dokumentacije ter vsebinsko ustrezajo namenu in ciljem javnega razpisa, bo ocenila strokovna komisija.

**5.1 Merila za ocenjevanje**

Strokovna komisija bo vloge ocenila v okviru naslednje lestvice:

|  |  |  |  |
| --- | --- | --- | --- |
| **Opis ocene** | **Točke od 0 do 4** | **Točke od 0 do 8** | **Točke od 0 do 16** |
| Zelo dobro, odlično | 4 | 8 | 16 |
| Ustrezno | 3 | 6 | 12 |
| Delno ustrezno | 2 | 4 | 8 |
| Pogojno sprejemljivo | 1 | 2 | 4 |
| Neustrezno, nesprejemljivo, slabo | 0 | 0 | 0 |

Merila so ovrednotena s točkami, tako da je pri posameznem merilu  navedeno najvišje možno število točk, ki jih v njegovem okviru lahko prejme posamezni projekt. Najnižje število točk znotraj posameznega merila je 0 točk. Najvišji seštevek dosegljivih točk za projekt je 100 točk.

Pri ocenjevanju se **strokovne izkušnje oziroma reference prijavitelja in članov konzorcija seštejejo** (podmerilo 4.1). Za podmerilo 4.1 velja naslednja lestvica:

|  |  |
| --- | --- |
| **Opis ocene** | **Točke od 0 do 8** |
| 5 ali več referenc | 8 |
| 4 reference | 6 |
| 3 reference | 4 |
| 2 referenci | 2 |
| 0 ali 1 referenca | 0 |

Ocena **pri podmerilu 4.2 odraža skupno oceno strokovnih izkušenj in drugih referenc strokovnjakov projektne skupine**, in sicer od ocene 0 za slabo prepričljivost in kakovost strokovnih izkušenj in drugih referenc na predmetnem področju do ocene 8 za odlično prepričljivost in kakovost.

Pri **podmerilu 1.2 je mogoče ugotoviti samo (ne)izpolnjevanje zahtevanega**, zato komisija za ocenjevanje vlog v skladu s tem v takšnih primerih dodeli samo 0 ali 8 točk.

| **Merilo** | **Največje možno št. točk** |
| --- | --- |
| **1 Ustreznost projekta – utemeljitev skladnosti namena in ciljev projekta z namenom in cilji javnega razpisa** | **28** |
| * 1. Namen in cilji projekta so jasno in natančno opredeljeni in skladni s predmetom in cilji javnega razpisa. | 4 |
| * 1. Projekt predvideva gradnjo in/ali posodobitev skupno **najmanj dveh temeljnih gradnikov jezikovne infrastrukture** za slovenski jezik. (Pri tem podmerilu je mogoče doseči 0 ali 8 točk.) | 8 |
| * 1. Projekt izkazuje kakovostno vsebinsko zasnovo (teoretična, metodološka in gradivna utemeljitev s predvidenimi cilji). | 16 |

|  |  |
| --- | --- |
| **2 Izvedljivost projekta – preglednost načrtovanih dejavnosti ter utemeljitev primernosti načrtovanih dejavnosti in/ali metod dela za doseganje ciljev projekta** | **20** |
| 2.1 Delovni načrt projekta je logičen in primerno strukturiran. Načrtovane dejavnosti so smotrne, natančno opredeljene, usklajene, uravnotežene, ustrezno razdelane in ustrezajo ciljem projekta. | 16 |
| 2.2 Terminski načrt dejavnosti je ustrezen in izvedljiv. | 4 |

|  |  |
| --- | --- |
| **3 Ustreznost finančnega načrta, racionalnost in stroškovna učinkovitost projekta** | **24** |
| 3.1 Predvideni stroški so skladni z načrtovanimi dejavnostmi. | 8 |
| 3.2 Konstrukcija stroškov je podrobno utemeljena (število delovnih ur, materialni stroški itd.) in pregledna. Predvidena sredstva po kategorijah stroškov zagotavljajo učinkovito izvedbo projekta. Poraba finančnih sredstev je primerno ocenjena in racionalna. | 16 |

|  |  |
| --- | --- |
| **4 Usposobljenost prijavitelja in izvajalcev za izvedbo projekta** | **16** |
| 4.1 Izkušnje prijavitelja in morebitnih članov konzorcija pri izvajanju primerljivih projektov v zadnjih petih letih. | 8 |
| 4.2 Projektna skupina ima ustrezne (prepričljive in kakovostne) strokovne izkušnje in druge reference glede na vsebino projekta v zadnjih petih letih. | 8 |

|  |  |
| --- | --- |
| **5 Predstavitev dejavnosti za promocijo projekta (načrt informiranja in komuniciranja z javnostjo) ter načrt nadaljnjega razvoja infrastrukture** | **12** |
| 5.1 Načrtovane dejavnosti informiranja in komuniciranja z javnostjo o projektu so raznolike, inovativne in primerne vsebini projekta. | 4 |
| 5.2 Iz načrta informiranja in komuniciranja z javnostjo prepričljivo izhaja, da bodo načrtovane dejavnosti informiranja in komuniciranja dosegle širšo zainteresirano javnost. | 4 |
| 5.3 Načrt nadaljnjega razvoja infrastrukture za slovenski jezik je smotrn, predvidene aktivnosti so ustrezno utemeljene. | 4 |

**5.2 Postopek izbora vlog**

Vloge bodo ocenjevalci ocenili ločeno v elektronskem ocenjevalnem obrazcu, in sicer tako, da vsako vlogo ocenijo vsi člani strokovne komisije oziroma najmanj trije (v primeru izločitve zaradi konflikta interesov). Pri oblikovanju skupne ocene se izračunata tako povprečje posameznih meril kot tudi povprečje končne ocene. **Končna ocena se bo oblikovala na podlagi povprečja vseh ocen kot celo število**, pri čemer se polovica in več odstotne točke zaokroži navzgor, manj kot polovica pa navzdol.

Če se izkaže, da je posamezen član strokovne komisije pri določenem projektu v konfliktu interesov, se izloči iz dela strokovne komisije pri celotnem postopku izbora projektov za (so)financiranje. Tak član ne sme sodelovati pri ocenjevanju vloge, s katero je povezan, niti pri ocenjevanju drugih vlog, prispelih na javni razpis.

Vloga je pozitivno ocenjena, če doseže vsaj 75 točk, pri čemer mora pri vsakem posameznem merilu doseči vsaj polovico predvidenih točk. **V nasprotnem primeru bo vloga zavrnjena in ne bo upravičena do sredstev razpisa ne glede na končno skupno oceno.**

**Izbrani bodo tisti projekti, ki bodo v postopku izbire ovrednoteni višje.** Če je preostanek sredstev prenizek za celotno sofinanciranje projekta, ki je naslednji na vrsti za sofinanciranje, se prijavitelju tega projekta lahko ponudi višina sredstev, ki ostanejo na razpolago. V primeru zavrnitve lahko ministrstvo preostala razpoložljiva sredstva ponudi naslednjemu najvišje pozitivno ocenjenemu projektu. Dokončni izbor projektov, ki bodo sprejeti v sofinanciranje, bo opravljen v skladu z razpoložljivimi finančnimi sredstvi (do porabe sredstev).

Če bo strokovna komisija ugotovila, da sta na javni razpis prijavljeni dve (ali več) istovrstni vlogi, bo ministrstvo sofinanciralo in dodelilo sredstva le vlogi, ki bo med njima (njimi) dosegla večje število točk.

Strokovna komisija bo izmed vlog, ki bodo dosegle enako število točk, dala prednost vlogi, ki bo dosegla več točk pri 1. merilu. Če bodo vloge tudi pri 1. merilu dosegle enako število točk, se kot naslednje prednostno merilo upošteva 2. merilo, nato 3. merilo, nato 4. merilo in nazadnje 5. merilo. Če bodo vloge pri vseh merilih dosegle enako število točk, bo imela prednost vloga, ki je bila prva evidentirana v informacijskem sistemu ministrstva, ne glede na način oddaje. Če tudi tega ne bo moč nedvoumno določiti, se odloči z žrebom, ki ga opravi komisija.

1. **Vrednost razpoložljivih sredstev**

Skupna okvirna višina sredstev za izvedbo javnega razpisa je **200.000,00 evrov** v letu 2023.

Najnižja vrednost zaprošenih sredstev za posamezen projekt je **50.000,00 evrov, najvišja pa 70.000,00 evrov.**

Upravičencem bodo sredstva dodeljena glede na obseg zaprošenih sredstev in končno oceno projekta.

Sredstva so predvidena na proračunski postavki 200722 – DNPK – slovenski jezik. Višina sredstev je vezana na proračunske zmogljivosti Ministrstva za kulturo, to pomeni, da se lahko višina, če pride do sprememb v državnem proračunu ali finančnem načrtu ministrstva, spremeni. Če se v času izvedbe postopka tega razpisa obseg sredstev, ki je v državnem proračunu namenjen za kulturo, zmanjša toliko, da ne zagotavlja izpolnitve njegovih ciljev, lahko ministrstvo postopek ustavi oziroma po že zaključenem izboru projektov zniža obseg financiranja v skladu s spremembami proračuna oziroma spremeni ali prekine že sklenjeno pogodbo o financiranju projekta.

Če se poveča obseg sredstev javnega razpisa z oznako JR-infrastruktura-SJ-2023, lahko ministrstvo v primeru že zaključenega izbora projektov zviša obseg sofinanciranja že odobrenih projektov in spremeni oziroma dopolni že sklenjene pogodbe o financiranju in izvedbi projektov ali pa odobri financiranje projektov, ki so bili uvrščeni na rezervno listo.

1. **Višina sofinanciranja in upravičeni stroški**

Projekt se lahko financira do 100-odstotne vrednosti upravičenih stroškov, ki bodo uveljavljeni in izkazani. Dodeljena proračunska sredstva se bodo izplačevala na podlagi izstavljenih zahtevkov za izplačilo, ki jim bodo priložena vsebinska in finančna poročila, iz katerih bodo razvidni posamezni upravičeni stroški izvedbe projekta.

Upravičeni stroški za sofinanciranje s strani ministrstva so sestavljeni **izključno iz upravičenih stroškov, navedenih v vlogi prijavitelja na javni razpis**. Upravičeni stroški so tisti, ki:

* izhajajo iz predmeta pogodbe,
* so nujno potrebni za kakovostno izvedbo (so)financiranega projekta in so vezani na izvedbo projekta (na izvedbo vsebine),
* nastanejo izključno za namen realizacije (so)financiranega projekta in se lahko v celoti pripišejo temu projektu,
* so opredeljeni v vlogi prijavitelja,
* so razumni in utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali izvajalcu,
* so transparentni in preverljivi,
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija),
* niso in ne bodo sočasno financirani od drugih sofinancerjev projekta (dvojno financiranje).

Investicije (razen v neopredmetena sredstva), investicijsko vzdrževanje, nakup pisarniške opreme in gostinske storitve **niso upravičeni stroški**. Neupravičeni stroški niso predmet (so)financiranja, prijavitelj jih krije sam in jih tudi ne sme navajati v finančni konstrukciji. Če bo prijavitelj v finančni konstrukciji navedel tudi neupravičene stroške, se bo v primeru, da bo izbran za sofinanciranje, vrednost projekta znižala za višino v finančni konstrukciji navedenih neupravičenih stroškov.

Med upravičene stroške štejejo:

* Stroški plač in povračil stroškov v zvezi z delom
  1. plače,
  2. stroški za službena potovanja
* Investicije v neopredmetena sredstva
* Stroški uporabe osnovnih sredstev
  1. amortizacija opreme
* Stroški storitev zunanjih izvajalcev
  1. študentsko delo
  2. delo po avtorski pogodbi
  3. delo po podjemni pogodbi
  4. delo po pogodbi o opravljanju storitev
* Davek na dodano vrednost (DDV) – v določenih primerih\*

Med stroške storitev zunanjih izvajalcev sodijo tudi stroški promocije, če jo izvajajo zunanji izvajalci. Povračila za prevoz na delo so upravičena samo v primeru delovnega razmerja (plače), v primeru avtorskih in podjemnih pogodb ter študentskega dela morajo biti stroški prevoza vključeni v honorar.

\*DDV se šteje kot upravičen strošek v primeru, da prijavitelj ni zavezanec za DDV.

**V primeru, da je prijavitelj identificiran za namene DDV**, obstajajo naslednje možnosti glede vključevanja DDV med upravičene stroške:

* 1. če je prijavitelj identificiran za namene DDV in **ima pravico do odbitka celotnega DDV,** **se DDV ne sme vključiti med upravičene stroške in izdatke** (to pomeni, da je DDV neupravičen strošek in se mora financirati iz lastnih virov);
  2. če je prijavitelj identificiran za namene DDV in **nima pravice do odbitka DDV, se DDV lahko vključi med upravičene stroške in izdatke** (to pomeni, da je celoten znesek DDV upravičen strošek);
  3. če je prijavitelj identificiran za namene DDV in  **ima pravico le do delnega odbitka  DDV, se DDV lahko vključi med upravičene stroške in izdatke le v višini neodbitnega deleža** (to pomeni, da je DDV delno upravičen, delno pa neupravičen strošek oziroma izdatek).

**7.1 Državna pomoč**

Javno financiranje projektov, namenjenih gradnji in posodabljanju infrastrukture za slovenski jezik v digitalnem okolju, izbranih v okviru tega javnega razpisa, ne predstavlja državne pomoči, saj bodo rezultati izvedenih projektov brezplačno dostopni vsej zainteresirani javnosti.

1. **Obdobje za porabo dodeljenih sredstev**

Obdobje upravičenosti stroškov in izdatkov na javnem razpisu **se začne z datumom podpisa pogodbe in traja do 31. 10. 2023.** Izbrani prijavitelj mora zahtevek za izplačilo oddati najpozneje do 15. novembra v tekočem proračunskem letu.

1. **Razpisni rok**

Besedilo javnega razpisa z oznakoJR-infrastruktura-SJ-2023 se objavi na spletni strani Ministrstva za kulturo (<https://www.gov.si/drzavni-organi/ministrstva/ministrstvo-za-kulturo/>), obvestilo o objavi pa tudi v Uradnem listu RS. Razpis se zaključi **16. 1. 2023**.

1. **Razpisna dokumentacija**

Razpisna dokumentacija obsega:

* besedilo javnega razpisa,
* prijavni obrazec v spletni aplikaciji eJR na naslovu: <http://ejr.ekultura.gov.si/ejr-web> (v nadaljnjem besedilu: elektronski prijavni obrazec),
* finančni načrt (priloga elektronskega prijavnega obrazca),
* osnutek pogodbe o sofinanciranju projekta in
* vzorec soglasja za pridobitev podatkov iz uradnih evidenc.

1. **Vpogled v razpisno dokumentacijo**

Zainteresirane osebe se lahko v času odprtega javnega razpisa seznanijo z razpisno dokumentacijo na spletnem naslovu ministrstva na naslednji povezavi: (<https://www.gov.si/drzavni-organi/ministrstva/ministrstvo-za-kulturo/>.

1. **Sestava vloge**
2. Izpolnjen elektronski prijavni obrazec, ki vključuje:

* osnovne podatke o prijavitelju in projektu,
* vsebinsko predstavitev projekta,
* finančni načrt projekta, razdeljen po posameznih aktivnostih (priloga elektronskega prijavnega obrazca; v primeru konzorcija je v finančnem načrtu treba izpolniti še liste za vse partnerje),
* predstavitev strokovne usposobljenosti prijavitelja in morebitnih drugih izvajalcev – članov konzorcija,
* navedbo članov projektne skupine in njihovih strokovnih izkušenj,
* predstavitev dejavnosti za promocijo projekta,
* predstavitev načrta nadaljnjega razvoja infrastrukture in
* izjave prijavitelja o izpolnjevanju in sprejemanju razpisnih pogojev.

1. Obvezne priloge prijavitelja:

* **priloga št. 1:** življenjepisi s predstavitvijo strokovnih izkušenj vodje in članov projektne skupine (glej pod 2 v točki 12.1 besedila tega javnega razpisa),
* **priloga št. 2:** fotokopija konzorcijske pogodbe (če se prijavitelj prijavlja v obliki konzorcija),
* **priloga št. 3\*:**
  1. potrdilo FURS, da ima prijavitelj poravnane obveznosti, davke in prispevke do Republike Slovenije – potrdilo ne sme biti starejše od datuma objave javnega razpisa,

**ALI**

* 1. podpisano in žigosano soglasje za pridobitev osebnih podatkov in podatkov, ki štejejo za davčno tajnost, iz uradnih evidenc (priloga razpisne dokumentacije).

\***Če se prijavitelj prijavlja v obliki konzorcija, vlogi priloži tudi potrdilo FURS za konzorcijskega partnerja ali pa njegovo podpisano in žigosano soglasje za pridobitev osebnih podatkov in podatkov, ki štejejo za davčno tajnost, iz uradnih evidenc.**

**12.1 Predstavitev strokovne usposobljenosti**

1. Predstavitev strokovne usposobljenosti mora vsebovati:

* navedbo strokovnih izkušenj prijavitelja in konzorcijskih partnerjev na predmetnem področju javnega razpisa ter
* navedbo strokovnega koordinatorja (vodje) projekta in drugih članov projektne skupine ter njihove strokovne izkušnje.

1. Obvezna priloga je **življenjepis članov projektne skupine** z navedbo njihovih strokovnih izkušenj:

* strokovna znanja, ki so relevantna glede na vsebino projekta (na področju promocije slovenskega jezika, raziskovanja slovenskega jezika, jezikovnih virov in tehnologij, izvajanja izobraževanja na področju slovenskega jezika, digitalizacije pisnega in govorjenega gradiva ipd.),
* sodelovanje v primerljivih projektih in
* dokazila o drugih referencah na področju/področjih, na katerih bo prijavljeni član projektne skupine deloval (npr. bibliografija).

Če reference članov projektne skupine dokazujete z bibliografijo, lahko navedete ustrezne e-povezave do bibliografije posameznika iz javnodostopnih evidenc (npr. Cobiss, Sicris) ali priložite fizične izpise bibliografij za vsakega posameznega člana projektne skupine. **Če navedeni strokovnjaki niso zaposleni pri prijavitelju, mora biti priloženo ustrezno dokazilo (pisni dogovor, sporazum o sodelovanju ipd.)**, s katerim se dokazuje, da bodo dejansko vključeni v delo pri projektu (razen če gre za strokovnjake, ki so zaposleni pri konzorcijskem partnerju).

1. **Oddaja vlog**

Vloge morajo biti izpolnjene na elektronskem prijavnem obrazcu, dostopnem na naslovu: [**http://ejr.ekultura.gov.si/ejr-web**](http://ejr.ekultura.gov.si/ejr-web), in morajo vsebovati vse zahtevane priloge in podatke, določene v razpisni dokumentaciji. Oddane oziroma predložene pa morajo biti na enega od načinov, opredeljenih v točkah 13.1 in 13.2.

**Prijaviteljem svetujemo, da vlog ne oddajajo zadnji dan razpisnega roka, ker lahko pride do preobremenjenosti strežnika.**

Prijavitelji lahko do preteka razpisnega roka vloge dopolnjujejo oziroma spreminjajo, upoštevana bo zadnja pravočasno poslana oziroma prispela vloga oziroma njena sprememba ali dopolnitev.

**13.1 Oddaja elektronsko podpisane vloge**

Vlogo na javni razpis oddajte na elektronskem prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>. Podpišete jo s kvalificiranim digitalnim potrdilom ali mobilno identiteto smsPASS (v nadaljevanju: elektronsko podpisana vloga). V tem primeru vloge ni treba tiskati in pošiljati po navadni pošti.

Elektronsko podpisana vloga se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno **16. 1. 2023 do 23.59.**

**13.2 Oddaja lastnoročno podpisane vloge**

Če prijavitelj nima kvalificiranega digitalnega potrdila ali mobilne identitete smsPASS, lahko v spletno aplikacijo eJR na naslovu: <http://ejr.ekultura.gov.si/ejr-web> vstopa z uporabniškim imenom in geslom.

Vlogo na javni razpis prijavitelj tudi v tem primeru odda na elektronskem prijavnem obrazcu, nato pa natisne in lastnoročno podpiše ter pošlje fizično po pošti (v nadaljevanju: lastnoročno podpisana vloga).

Obe različici vloge, elektronska brez digitalnega podpisa in tiskana, morata biti vsebinsko popolnoma enaki. V primeru razlik se upošteva elektronska različica.

Natisnjena in lastnoročno podpisana prijava mora biti **najpozneje 16. 1. 2023 do 23.59** poslana priporočeno po pošti na naslov **Ministrstvo za kulturo RS, Maistrova 10, 1000 Ljubljana**, oziroma najpozneje do navedenega roka neposredno predložena Glavni pisarni ministrstva na navedenem naslovu v času uradnih ur.

Vse obvezne priloge, določene v razpisni dokumentaciji oziroma besedilu javnega razpisa, morajo **biti priložene le v spletnem prijavnem obrazcu**, fizično jih ne pošiljajte. Posamezna priloga (priponka) lahko vsebuje več različnih dokumentov.

Pošiljka mora biti poslana oziroma izročena v zaprti ovojnici, na katero je obvezno treba nalepiti A4 dokument »Kuverta«, ki vsebuje vse potrebne podatke, kot so naslov, oznaka javnega razpisa, navedba prijavitelja in drugo. Dokument »Kuverta« je dostopen v spletni aplikaciji eJR.

1. **Strinjanje s pogoji in merili javnega razpisa, obdelavo podatkov in objavo rezultatov**

Šteje se, da z oddajo vloge prijavitelj sprejema vse pogoje in kriterije javnega razpisa ter vsebino razpisne dokumentacije. Prijavitelj z oddajo vloge tudi dovoljuje objavo in obdelavo osebnih podatkov z namenom vodenja javnega razpisa, objave rezultatov javnega razpisa na spletni strani ministrstva, za znanstveno raziskovanje in statistične namene v skladu z veljavnim zakonom, ki ureja dostop do informacij javnega značaja, in veljavnim zakonom, ki ureja varstvo osebnih podatkov.

1. **Odpiranje, pregled in dopolnjevanje vlog**

Po poteku razpisnega roka komisija za odpiranje vlog, ki jo izmed zaposlenih na ministrstvu imenuje ministrica za kulturo, hkrati odpre vse vloge, ki so do tedaj prispele, in preveri izpolnjevanje formalnih pogojev.

Odpiranje bo potekalo v prostorih ministrstva, datum pa bo objavljen na spletni strani <https://www.gov.si/drzavni-organi/ministrstva/ministrstvo-za-kulturo/javne-objave/>. Pri odpiranju vlog je lahko navzoč prijavitelj oziroma njegov predstavnik.

Če je vloga formalno nepopolna, bo prijavitelj pisno pozvan, da jo dopolni. Prijavitelj mora vlogo dopolniti v petih (5) dneh od prejema poziva k dopolnitvi**.**

Dopolnitev šteje za pravočasno:

* če je v roku oddana in elektronsko podpisana s kvalificiranim digitalnim potrdilom ali mobilno identiteto smsPASS,
* ali če je oddana z uporabniškim imenom in geslom (brez kvalificiranega digitalnega potrdila ali mobilne identitete smsPASS). Prijavitelj mora v tem primeru dopolnitev še natisniti, lastnoročno podpisati in žigosati (ali opremiti z izjavo, da ne posluje z žigom) ter jo poslati po pošti z navadno pošiljko, ki bo v vložišče ministrstva prispela do roka, ali do roka poslati po pošti s priporočeno pošiljko ali do roka oddati v glavni pisarni v poslovnem času ministrstva.

Prijavitelj v dopolnitvi **ne sme spreminjati** višine zaprošenih sredstev ali tistih elementov vloge, ki vplivajo ali bi lahko vplivali na drugačno razvrstitev vloge glede na preostale.

1. **Zavrženje vlog**

Vloge, ki jih bodo prijavitelji vložili po preteku razpisnega roka, se bodo v skladu s tretjim odstavkom 116. člena ZUJIK štele za **prepozne**.

Vloge, ki ne bodo vsebovale vseh obveznih sestavin, ki jih določa besedilo javnega razpisa in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne**.

Prijavitelj, katerega vloga ne bo izpolnjevala splošnih in posebnih pogojev, določenih v besedilu javnega razpisa, se bo štel za **neupravičeno osebo**. Izpolnjevanje pogojev se ugotavlja na podlagi obveznih dokazil in vloge prijavitelja.

**Vse prepozne in nepopolne vloge ter vloge, ki jih bodo oddale neupravičene osebe, bo ministrica na podlagi petega oziroma šestega odstavka 117. člena ZUJIK zavrgla.**

1. **Odločitev o izboru**

Predlog projektov, katerih izvedbo bo financiralo ministrstvo, bo oblikovala pristojna strokovna komisija, upoštevajoč njihovo finančno zahtevnost, vsebinsko kakovost in za ta javni razpis predvidena finančna sredstva. Dokončno odločitev o izboru izvajalcev bo sprejela ministrica na podlagi predloga strokovne komisije.

Ministrstvo si pridržuje pravico, da prijavitelju na podlagi utemeljenih razlogov predlaga nižjo višino sofinanciranja od zaprošene. V takšnem primeru bo strokovna komisija prijavitelju predlagala nižjo višino sofinanciranja od zaprošene za enak obseg istega predlaganega projekta. Nestrinjanje prijavitelja s predlogom ministrstva se bo štelo kot odstop od vloge.

Ministrica o vsaki formalno ustrezni vlogi, prispeli na javni razpis, izda posamično odločbo, s katero odloči o odobritvi in deležu sofinanciranja ali o zavrnitvi sofinanciranja posameznega projekta.

Ministrstvo si pridržuje pravico, da lahko javni razpis prekliče kadar koli do izdaje odločb o (ne)izboru.

Z izvajalci izbranih projektov bo na podlagi odločbe sklenjena pogodba za obdobje iz tega javnega razpisa. V primeru objektivnih sprememb, ki vplivajo na pogodbeno razmerje, bo z izvajalcem sklenjen aneks k pogodbi.

Ministrstvo lahko ob naknadni ugotovitvi o neizpolnjevanju pogojev iz besedila tega javnega razpisa in po že izdani dokončni odločbi o izboru projekta spremeni odločitev in z izvajalcem projekta ne sklene pogodbe. Prav tako lahko ob naknadni ugotovitvi o neizpolnjevanju pogojev ali pogodbenih obveznosti razveže že sklenjeno pogodbo, v primeru že izplačanih sredstev pa zahteva povračilo vseh že izplačanih sredstev skupaj z zakonitimi zamudnimi obrestmi.

1. **Obveščanje o izboru**

Prijavitelji bodo o izidih javnega razpisa obveščeni v 60 dneh od zaključka odpiranja vlog. Ta se šteje od dne prejema zadnje po pozivu dopolnjene vloge oziroma ko se iztečejo vsi roki za dopolnjevanje vlog.

Prijavitelj lahko v tridesetih dneh od prejema odločbe o neizboru, ki jo na predlog strokovne komisije za ocenjevanje vlog sprejme ministrica, vloži tožbo na Upravno sodišče Republike Slovenije.

1. **Pristojna uslužbenka za dajanje informacij in pojasnil**

Pristojna uslužbenka za dajanje informacij in pojasnil v zvezi z razpisno dokumentacijo in potekom javnega razpisa je Magda Stražišar, tel. (01) 369 5947, e-pošta: [magda.strazisar@gov.si](mailto:magda.strazisar@gov.si).

mag. Marko Rusjan

državni sekretar

po pooblastilu št. 1003-10/2022-3340-5

z dne 13. 6. 2022

Datum: 29. 11. 2022

Št.: 6140-39/2022-3340-8